Lukáš Čech

Ako si vybudovať úspešnú kariéru

Rady a vedomosti overené v praxi, ktoré ti pomôžu získať úspech a uznanie v práci a osobnom živote

Ukážka z elektronickej knihy

formát EPUB

O mne

Ahoj, som Lukáš. Momentálne cestujúci obchodník na burze, spoznávam svet, pomáham zvieratám ako dobrovoľník v záchranných centrách, propagujem vegánstvo a zameriavam sa na zdokonaľovanie svojej osobnosti. Žijem si život po svojom, slobodne, pracujem sám pre seba a popri tom cestujem po svete, a píšem o tom na www.posveteposvojom.com.

Ak si si o mne niečo prečítal, tak sa asi čuduješ, prečo niekto, kto cestuje po svete s batohom na chrbte a nepracuje v kancelárii, ti ide dávať rady o kariére. Jednoduchá odpoveď – za to, aby som mohol dnes takto žiť, cestovať slobodne po svete, byť pánom sám sebe a sám si určovať kedy a koľko budem pracovať a čo budem robiť, som vďačný kariére, ktorú som si vybudoval počas 7 rokov, predtým, ako som sa rozhodol všetko zmeniť.

To, čo teraz mám, neprišlo samo od seba. Je to výsledok rokov práce, učenia sa, budovania skvelej kariéry a rozvíjania svojich schopností. To, že som tú kariéru neskôr vzdal, aby som sa mohol venovať veciam bližším môjmu srdcu a životným hodnotám je pre túto knihu druhoradé. Mohol som v tej kariére pokračovať a ďalej rásť. Pre teba môže byť kariéra tvojím snom, alebo môže to byť len spôsobom, ako si zabezpečiť prostriedky na dosiahnutie svojich ozajstných cieľov.

Túto knihu som napísal z časti na Slovensku, v Thajsku (napríklad, túto časť píšem na autobusovej stanici Mochit v Bangkoku, ako čakám na autobus do severno-východného Thajska :) ), v Myanmare a Indii.

Je to zbierka vedomostí a ponaučení, ktoré som si nazbieral počas kariéry, ktorá mi nakoniec umožnila byť tu, v tejto pozícii.

Mojím cieľom je posunúť tieto vedomosti ďalej, nech pomôžu aj tebe uskutočniť svoju vysnívanú kariéru, alebo si prilepšiť v práci, a takto vedieť našetriť viac na uskutočnenie svojich snov. Nech už sú tvoje sny akékoľvek, či už cestovanie, či skvelá kariéra, alebo našetrenie si na vlastný dom, myslím, že ti rady z tejto knihy určite pomôžu sa k tomuto cieľu dostať alebo priblížiť. Pri čítaní tejto knihy si možno povieš:

„Veď toto je predsa samozrejmé, očividné, to som už vedel“

Zamysli sa ale nad tým. Takýchto momentov mám veľa, pri čítaní kadejakých kníh o osobnom rozvoji a raste. Ale ak sa nad tým zamyslím hlbšie, tak si uvedomím, že by som tento „Aha!“ moment nemal, bez čítania danej knihy. Veľa vecí nám leží niekde v hlave, zaprášených a zabudnutých, pretože sme ich počuli niekde v telke, na prednáške alebo v inej knihe. Alebo sú časťou našej povahy, len si to neuvedomujeme. Ale potrebujeme nejaký podnet na ich oprášenie, na uvedomenie si, že aj takéto spôsoby existujú, aby sme ich robili vedome. A táto kniha je práve týmto podnetom. A takisto sú knihy, ako táto, také osnovy užitočných vecí, ku ktorým sa môžeme vracať, ak náhodou niečo zabudneme.

Takisto existuje jedna z viacerých nedokonalostí nášho mozgu zvaná „hindsight bias“ (tendencia spätného pohľadu) alebo tendencia vidieť veci, ktoré sa nám stali, ktoré sme sa naučili, ako niečo, čo sme predvídali, tušili alebo vedeli. Neprieč sa, je to vedecky dokázané na tisícoch testoch :). Keď sa pozrieme na veci spätne, tak sa nám zdajú známejšie, povedomejšie, pravdepodobnejšie. Úplne nové informácie sa nám zdajú povedomé - „To som predsa už vedel/tušil“. Napríklad pri voľbách podporuješ jedného kandidáta. Ale keď o mesiac neskôr vyhrá niekto iný, tak povieš, že si to predpokladal. Ale keď sa nad tým zamyslíš, tak si to nepredpokladal späť vtedy, keď si dával krížik k inému menu. Po danej udalosti sa nám naše predpoklady zdajú presnejšie, ako v realite boli vtedy, keď sa daná udalosť stala alebo pred ňou. Takto to je aj pri čítaní tejto knihy – niektoré informácie možno už vieš, ale je dobré si ich takto prečítať, ale iné budú nové, len vďaka „hindsight bias“, sa ti budú zdať, ako veci, ktoré si už vedel. Koniec koncov je to jedno, hlavne že si si ich teraz vedomý a použiješ ich v praxi.

Skončil som obchodnú akadémiu, nemám žiadnu vysokú školu, a nemyslím si, že je to potrebné. Som zástancom toho, že najviac človek dosiahne odhodlanosťou a tvrdou prácou, nie tým, že má titul. Sám som toho dôkazom, za 9 rokov, po ukončení strednej, som sa vypracoval na pozíciu Senior Product Manager v jednej z najlepších firiem na svete - www.amazon.com, s čistou mzdou vyše 3000 EUR na mesiac, bonusmi vo forme firemných akcií (na burze, nie párty :) ) a skvelé meno vo firme, nielen v Anglicku, kde som pracoval, ale aj v pobočkách celom svete. Pracoval som s tímami v Seattli, v Indii, v Nemecku, vo Francúzsku. Mal som na starosť rôzne projekty mimo mojej pracovnej náplne, trénoval som kolegov, dával im rady ohľadom ako uspieť v práci. V tejto knihe sa s tebou podelím o poznatky z tejto kariéry, čo mi ju pomohlo vybudovať, na čo sa zamerať a čo nerobiť.

V tejto časti ti rozpíšem, ako som k tomu všetkému dospel. Po strednej škole som si našiel prácu vo firme Panasonic, v Krompachoch, niekedy v 2002. Otvorili tam len nedávno, hľadali nemecky a anglicky hovoriacich ľudí, takže mi moje znalosti oboch jazykov pomohli. Tam som sa rýchlo zabehol a behom pol roka som už bol dôležitý člen tímu, na ktorého sa kolegovia otočili keď potrebovali poradiť alebo s niečím pomôcť. Pracoval som v nákupe - objednávanie súčiastok z celého sveta na výrobu kadejakých elektronických vecičiek.

To mi ale nestačilo. Mal som čerstvo oslávených 20 rokov a rutinu typu - do práce, z práce do baru, z baru do domu mojich rodičov a ráno znovu. To sa mi nepáčilo, bolo ešte skoro na takúto rutinu, ešte som nevidel svet, a keďže som nemal žiadne záväzky, tak som bol v najlepšej pozícii to zmeniť. Rozhodol som sa prácu zanechať, našetril som si nejakých 1000 EUR, dal výpoveď a nasadol na najbližší autobus do Londýna.

Tam som si našiel prácu ako záhradník, za menej peňazí, ale nešlo mi o to. Išlo mi len o to, aby som mal nejaký príjem na začiatky v Londýne. Keď som sa rozkukal ako to v Londýne chodí, našetril som si na také tri mesiace života bez práce. Po 8 mesiacoch ako záhradník som dal výpoveď a zaregistroval sa na kadejakých stránkach s ponukami práce, so zameraním na moju predošlú prácu v Panasonic. Asi po mesiaci ma kontaktovala jedna agentúra s ponukou práce pre firmu Amazon, ktorú som vtedy vôbec nepoznal. Ale z toho, ako mi to vysvetlili sa mi to pozdávalo. Takisto hľadali niekoho, kto hovorí anglicky a nemecky a má skúsenosť s nákupom. Tu sa začala veľmi dôležitá kapitola môjho života.

Kariéra v Amazon.co.uk

Začal som ako temp, teda zamestnanec na dobu určitú - 3 mesiace. Pracoval som pre nemecký tím, nakupoval som DVDčka. Moja nemčina bola veľmi lámaná, ale za mesiac som sa zabehol a vykecával si už. Asi som robil niečo dobré, pretože mi po 3 mesiacoch a ďalšej sérii pohovorov, ponúkli trvalú pozíciu a prihodili niekoľko firemných akcií ako bonus. Za rok ma povýšili na ďalší level, a takto to išlo potom každý rok. V jari prebehlo kolo hodnotenia zamestnancov a tí s veľmi dobrým hodnotením boli povýšení. Ja som poctivo makal na tom, aby som v tej skupine bol každý rok. Teda z časti som makal kvôli tomu, ale z časti len preto, že keď niečo robím, tak chcem stále podať super výsledok – excelovať. Taká vrodená vada :). Postupom času som sa začal zaujímať o ďalšie projekty a oblasti vo firme, ktoré neboli v mojej náplni práce. Toto je veľmi dôležité - ja som to robil z vlastnej zvedavosti a túžby učiť sa, ale moji kolegovia a nadradení to videli, ako super prínos pre firmu. Niekto, kto spraví viac, ako to, čo sa od neho čaká, a popri tom sa priučí veci, ktoré firme pomôžu napredovať. Takto som sa stal nepostrádateľným (do istej miery - každý je postrádateľný v dnešnom systéme zamestnanosti, ale niekto je pre firmu dôležitejší, ako iný. Záleží od toho, čo ty dávaš firme. O tom si povieme nižšie.)

Keďže som ukázal, že som prínosom firme a tímu, tak o mne vo firme rozprávali pozitívne – manažéri medzi sebou alebo kolegovia. To mi veľmi pomohlo pri zmene tímov a pozície. Pretože ak si ťa firma cení, tak ti dajú možnosti na rozvoj, aj keď to znamená, že ťa jeden tím stratí – ale druhý ťa získa. Kým si v tej istej firme, tak je to pre nich stále dobré. Je lepšie mať šťastného zamestnanca v pozícii, ktorú si sám vyberie, kde vie podať najlepší a najefektívnejší výkon, ako držať toho istého zamestnanca na jednej pozícii s tým, že nie je spokojný a podáva nižší výkon. Alebo toho zamestnanca stratiť, pretože mu nevyhoveli (a v najhoršom prípade odíde pracovať pre konkurenciu, čo firme poškodí ešte viac).

Takto som si prešiel rôzne pozície cez Buying Analyst pre DVD, Buying Analyst pre DVD Rental, Senior Advantage Buyer (Advantage je program, ktorý Amazon ponúka pre malých vydavateľov), Senior Control Buyer Videogames & Software, až k úplnej zmene náplne práce na Product Manager Music a nakoniec Senior Product Manager Digital Music. V poslednej pozícii som mal na starosť tím ľudí a oddelenie digitálnej hudby – od vyjednávania s dodávateľmi, cez marketing, štatistiky a rozpočet, cenovú politiku, dizajn nových softvérov a funkcií na web stránke,až po získavanie nových zákazníkov a vyššieho podielu na trhu.

Popri tom všetkom som z vlastnej iniciatívy ešte rozbehol rôzne tréningy pre kolegov, navrhol procesy, ktoré si adoptovali ďalšie tímy v anglickej pobočke, pomáhal kolegom s technickými riešeniami štatistík (bol som tam taký SQL a Excel guru).

Prišiel ale čas na zmenu...

Čiže mal som skvelú prácičku, byt v Londýne, auto, a takisto veľa stresu a málo času na svoje hobby. Ako teenager som nikdy nesníval o takejto kariére a nikdy som ju neplánoval. Dostal som sa k nej cez moju iniciatívu, cez kroky, ktoré som podnikol z iných dôvodov – túžba vycestovať zo Slovenska a žiť v zahraničí, túžba spoznávať a učiť sa nové veci, zlepšovať sa a zabezpečiť svoj život. To, že sa mi kariéra takto vydarila bola len z časti plánovaná snaha, a z druhej časti taká náhoda – výsledok toho, že všetko, čo robím, robím na maximum.

Ale...

Keďže som ju nikdy neplánoval a nikdy nebolo mojou prioritou sedieť v kancelárii, predávať výrobky, ktoré nikto veľmi nepotrebuje, sú len luxus, a takto prispievať k dnešnej konzumnej spoločnosti, tak som sa v nej necítil samým sebou. Niečo mi stále chýbalo, nemal som pocit naplnenia. Raz som kdesi prišiel k tejto otázke:

„Ak by si dnes zomrel, bol by si šťastný s tým, čo zanecháš po sebe?“

A moja odpoveď  bola nie. Vtedy som si povedal, že to zmením, určil som si svoje ozajstné životné hodnoty a tie mi pomohli vybrať sa novým smerom v živote. Zanechal som túto kariéru, predal a daroval väčšinu mojich vecí a vydal sa do sveta s batohom na chrbte a s odhodlaním, že budem žiť tak, aby som na túto otázku mohol odpovedať áno. Toto je už ale o inom, môžeš si o tom prečítať na mojej web stránke www.posveteposvojom.com alebo v mojej elektronickej knihe o cestovaní Po Svete Po Svojom.

Skúsenosti nadobudnuté počas budovania mojej kariéry teraz používam na žitie slobodného života, pracovania pre seba samého a odkiaľkoľvek. Túto sekciu napríklad píšem 10m od mora, v bungalove pri pláži Lamai na ostrove Koh Samui, Thajsko :).

Tak čo myslíš, možno mám nejaké tie skúsenosti, ktoré ti môžu pomôcť pri budovaní tvojej kariéry.

Tak poďme na to.

Ako si vybudovať skvelú kariéru:

Staň sa nepostrádateľným

Spomenul som to už v popise mojej kariéry. To, ako si vybudovať skvelú kariéru, a zaistiť si úspech vo firme, sa dá zhrnúť touto vetou:

Staň sa nepostrádateľným.

Za touto vetou sa ale skrýva veľké množstvo charakterových vlastností, prístupov k práci, vedomostí a námahy, ktoré ťa do tej pozície dostanú. Nestane sa to behom niekoľkých mesiacov, je to práca na dlhšie, ale keď do toho vložíš svoje úsilie a všetky svoje kvality, tak ťa čaká odmena vo forme skvelej kariéry, nových vedomostí a uznania od ľudí vôkol teba.

Som veľmi praktický typ a píšem priamo k veci. Nerád sa rozpisujem a omieľam veci dookola, len aby som knihu natiahol do dobrého počtu strán. Pretože dobrá kniha sa nehodnotí na základe počtu strán, ale či jej obsah ti niečo dá a do akej miery obohatí tvoj život. A na to som sa zameral. Dať ti všetky moje vedomosti a skúsenosti, v stručnej a zrozumiteľnej forme. Takisto je celá kniha adresovaná mužskému rodu, a to len z jediného dôvodu – nechce sa mi písať on/ona zakaždým. Kniha je samozrejme určená tak ženám, ako i mužom.

Pekne organizovane a efektívne si to rozdelíme do týchto sekcií:

- Kariéra – ako sa na ňu pozerať

- Vyber si tú správnu firmu

- Ako sa pripraviť na pohovor (interný alebo externý)

- Charakterové črty (vlastnosti), ktoré si musíš osvojiť

- Ako sa vo firme umiestniť

- Ako pozitívne ovplyvniť ľudí

- Ako manažovať nahor

- Ako riešiť ťažké situácie

- Ako zvládať veľké projekty

- Top 3 tipy na úspech od úspešných Slovákov

- Odporúčané čítanie

Nie každý je schopný spraviť všetko z toho, čo bude nasledovať ďalej. Ale je to v tvojich rukách, do akej miery sa posnažíš spraviť čo najviac. Čím viac do toho vložíš, tým lepší výsledok získaš. A výsledok máš skoro zaručený – ak si vyberieš tú správnu firmu, ktorá bude vedieť ohodnotiť tvoje schopnosti a to, ako prispievaš k úspechu tvojho tímu a firmy, tak sa ti úspešná kariéra rozbehne sama. Ak ale spravíš všetko, čo je tu opísané a firma ti napriek tomu neumožní rast a budovanie dobrej kariéry, tak sa odtiaľ prac čím skôr. Nestrácaj čas. To, čo si v staromódnej firme, kde rozvoj zamestnancov nehrá veľkú rolu, možno vybuduješ za 20 rokov, môžeš zmenou firmy získať behom niekoľkých rokov. Pretože na úspešnú kariéru nepotrebuješ len dobré schopnosti z tvojej strany, ale aj dobré prostredie a podporu zo strany firmy.

Dôležitý je aj tvoj postoj ku kariére. Nehľadaj skratky a spôsoby, ako získať niečo, bez čestnej práce. Práve naopak – čestná práca (riskujem, že vyzniem ako komunista... :) ) sa odzrkadlí v tvojej kariére, naučí ťa viac a získa ti uznanie u ľudí v tvojom okolí. Takže sa priprav na vyhrnutie si rukávov a beh na dlhú vzdialenosť, pozbieraj všetku svoju odhodlanosť a zotrvačnosť a vydaj sa za svojou novou kariérou, za svojím úspechom.

Táto kniha je zameraná na kariéru a úspech v pracovnom prostredí, ale to neznamená, že poznatky z nej nemôžeš aplikovať aj v bežnom živote. Kúzlo je to, že všetky tieto poznatky sú odvodené od pracovitosti, kvality, čestnosti, efektívnosti a spolupráce. Vlastnosti, ktoré ľudia ocenia nielen v pracovnom prostredí, ale aj pri vykonávaní všetkých každodenných činností. Takže drž sa týchto rád a môže sa ti zlepšiť aj osobný život.

Kariéra – ako sa na ňu pozerať

Kariéra nie je niečo nehmatateľné, čo sa ti len tak prihodí, keď budeš niekde pracovať dostatočne dlho. Nie je to odmena za čas, ktorý si strávil vo firme, neprideľujú ju na základe doby, ktorú si firme obetoval. Možno 20 rokov dozadu, ale v moderných firmách to už tak nie je. Kariéra je produkt. Je to výsledok tvojho úsilia – ty do toho niečo vložíš – svoje úsilie, schopnosti, čas a motiváciu, a niečo z toho vyjde – odmena vo forme dobrej kariéry, s čím súvisí lepší plat a viacej možností v živote. (Ale aj viac stresu a zodpovedností...). Pretože je kariéra viacej úmerná tvojmu úsiliu a kvalite tvojej práce, ako času, ktorý stráviš vo firme, to ti hrá do karát. Nemusíš čakať a pracovať dlhú dobu, aby si dosiahol skvelú kariéru. Musíš ale tvrdo a poctivo makať.

Urč si jasný cieľ.

Nečakaj, že ti šéf povie, kam sa tvoja kariéra poberie. Je to výsledok tvojej práce a ty si môžeš určiť, kam bude smerovať. Takže sa poobzeraj dookola, a nájdi si to vysnívané miesto, kde by si chcel byť o pár rokov. Tvoj cieľ by mal byť jasný – niečo, čo môžeš priamo dosiahnuť. Teda nie „chcel by som mať dobrú kariéru“, ale „o 2 roky chcem postúpiť na pozíciu manažér XYZ“. Ak máš jasný cieľ, tak aj cesta k nemu bude jasnejšia. Nejasný cieľ nemá jasnú cestu, a vlastne ani nevieš, kedy si ho dosiahol. Svoj plán si prejdi s tvojim nadriadeným. Požiadaj ho o podporu, aby bol tvoj mentor, aby ti pomohol identifikovať oblasti, na ktorých musíš zapracovať, aby si sa do danej pozície dostal.

Keď si dnes povieš, že chceš byť manažérom o dva roky, tak so svojho subjektívneho hľadiska (ktoré je vždy menej kritické ako pohľad iných), si povieš, že už na to máš. Ale to je preto, že nevieš, čo presne daná pozícia manažéra obnáša, a takisto preto, že sme takto naprogramovaní (prieskumy ukázali, že každý si myslí, že je nadpriemerný. Keby bol ale každý nadpriemerný, tak kto tvorí ten priemer? :). Na to práve potrebuješ informácie od niekoho, kto o tej pozícii vie viac. Ako tvoj šéf, alebo niekto iný, kto podobnú pozíciu vykonáva. Oni ti povedia, čo to obnáša a ktoré vlastnosti a schopnosti si ešte musíš vycibriť, aby si si zvýšil šancu danú pozíciu dostať.

Tvoj šéf ti takisto pomôže identifikovať spôsoby, ako sa na danú pozíciu dostať. Napríklad ťa začne pozývať na mítingy, kam by si sa ináč nedostal. Alebo ti nájde interné kurzy, ktoré ti dajú skúsenosti, ktoré potrebuješ.

Tvoja kariéra je vlastne tvoj najväčší pracovný projekt. Všetky ostatné projekty, práca, námaha a osobný rozvoj sú časti tohto projektu. Takže sa na to aj takto pozeraj:

- urč si presný a merateľný cieľ

- rozdeľ si tento dlhodobý cieľ na menšie ciele – čo musíš dosiahnuť krok za krokom, aby si dosiahol tento veľký cieľ

- ktoré schopnosti si musíš vylepšiť a ako

- aké kurzy môžeš skúsiť

- s kým sa dať dokopy a požiadať o informácie

- akým situáciám sa musíš vystaviť viac, aby si si nacvičil schopnosti, ktoré tvoj konečný cieľ potrebuje

- na všetko si daj termíny, aby si nestratil prehľad a pocit urgencie. Rozdeľ si to tak, aby si každý týždeň, mesiac mal niečo, na čom budeš pracovať, čo ti pomôže v kariére. Nenechávaj to všetko na „neskôr“, lebo si takto len posúvaš kariéru na neskôr

- dohodni si so šéfom pravidelné mítingy na prejdenie týchto cieľov a ako na tom si. Aspoň raz mesačne si sadnite a prejdite si, čo si za posledné obdobie spravil, čo ti chýba, čo potrebujete zmeniť

Viac o tom, ako zvládať veľké projekty (a teda tento najväčší a najdôležitejší projekt – tvoju kariéru) si prečítaš v sekcii „Ako zvládať veľké projekty“.

Kariéra je takisto hra, ktorá má svoje pravidlá, postupy a triky. Tvoj šéf, jeho šéf, tvoji kolegovia, všetci sú hráči, ktorí majú ten istý cieľ – úspech. Našťastie tu ale, na rozdiel od typických hier, nie je len jeden víťaz. Víťazov tu môže byť viac – každý má právo na dobrú kariéru, ak si to zaslúži. Každý vidí úspech inak – tvoj šéf mieri niekam inam ako ty, tvoji kolegovia môžu mieriť tam ako ty, ale majú iné schopnosti a záujmy, takže to nikdy nebude presne to isté. Najlepšie spravíš, ak si svoj úspech definuješ nie ako dosiahnutie skvelej kariéry (čiže zameraný len na teba), ale ako úspech firmy – a tvoja kariéra bude len taký bočný (tak povediac žiadúci) účinok.

Takže, kariéra je hra. Ako uspieť v bežnej hre? Karty, šach, monopoly? Naučíš sa všetky pravidlá poriadne, aby si niečo neprešvihol, naučíš sa všetky triky, naučíš sa to, ako zvládať situácie, ktoré vyplynú z hry, ako ovplyvňovať hráčov, alebo odhadovať ich ďalší ťah.

S kariérou je to to isté.

Najprv si nájdi to správne prostredie na „hranie“ – tú správnu firmu. Len v tom správnom prostredí ti rady v tejto knihe pomôžu. Ak si v zlom prostredí – teda firme, ktorú tvoj rozvoj nezaujíma, tak nech robíš hocičo, nikam sa nepohneš. O tom, ako si vybrať tú správnu firmu si povieme neskôr.

Nauč sa, ako funguje v tvojej firme, čiže jej pravidlá.

- Ako napríklad, či funguje nejaký systém hodnotenia, ako často – ročne, kvartálne atď., či a ako firma / šéf sleduje tvoje projekty a ciele, a ako ich hodnotia. Ktoré prvky tohto procesu sú najdôležitejšie, a kedy v roku ich sledujú najprísnejšie (napríklad hneď po ročnom kole hodnotení sa tvoj šéf bude pozerať na to, ako si plníš svoje stanovené ciele menej, ako niekoľko mesiacov pred hodnotením). Nepodceňuj znalosť systému hodnotenia. Čím lepšie ho poznáš, tým lepšie v ňom budeš vedieť „manévrovať“. Veľa ľudí, s ktorými som pracoval a boli dobrí, nedosiahli presne to, čo chceli, pretože toto brali na ľahkú váhu. Boli dobrí vo svojej práci, ale boli na nič v zaisťovaní, že aj firma a ich šéf vedia o tom, akí sú dobrí. A takisto padli na nos, keď prišlo na hodnotenie a oni neboli pripravení, pretože tomu nevenovali dostatočnú pozornosť.

- Spýtaj sa na personálnom, ako celý systém funguje. Alebo svojho šéfa. Keď je v ich záujme tvoj rast, tak ti to radi vysvetlia. Keď ti nebudú vedieť odpovedať, asi si v zlej firme... Keď oni nevedia, ako ohodnotiť zamestnancov a rozhodnúť, kto bude povýšený, tak sa kariéra buduje ťažko. To bude skôr zastaralé prostredie, kde „kariéra“ funguje na rodinkárstve, podlizovaní sa a tom, kto spraví šéfovi viac káv. Predpokladám, že vidíš, že práca v takom prostredí je zbytočná a mal by si to zmeniť. Takisto ti v takom prostredí rady z tejto knihy veľmi nepomôžu – pretože všetky tvoje činy budú padať na hluché hlavy, ktorým na tebe a tvojej tvrdej práci nezáleží.

- Poriadne si zisti priority firmy, tvojho šéfa a sústreď sa na tieto. Tvoja pracovná náplň je do istej miery určená, ale ty si ju môžeš ovplyvniť tiež. Keď dokončíš nejaký projekt, ktorý znamená veľa pre tvojho šéfa a firmu, tak to ti v kariére pomôže. Keď ten projekt nestihneš, lebo si strávil priveľa času odpovedaním na emaily, ktoré pre nich nič neznamenajú, alebo ten čas stráviš na projektoch, ktoré majú pre firmu malý prínos, tak to tvoju kariéru spomalí. Toto je veľmi dôležité ale aj veľmi ťažké. Pretože väčšinou musíme robiť obidva – dôležité projekty, ale takisto spraviť tú menej vzrušujúcu administratívnu prácu. Trik je ale v schopnosti rozlíšiť, čo je dôležitá administratívna práca (a emaily atď.) a čo je administratívna práca, ktorú môžeš buď odložiť, alebo spraviť rýchlejšie, alebo delegovať. Tvoj čas je obmedzený, tak ho naplň prácou na veciach, ktoré majú najväčší prínos pre firmu, alebo bez ktorých by veci prestali fungovať. Samozrejme, ak zistíš, že aj týchto je viac, ako dokážeš spraviť, tak to daj šéfovi vedieť. Radšej si veci prejsť a preorganizovať, ako byť ticho, a potom sa vyhovárať, keď niečo krachne. Viac o tom v sekcii „Ako manažovať nahor“.

Nauč sa, jej „triky“.

V tomto prípade to nebudú špinavé triky, ako ľudí okolo teba oblbnúť, alebo skratky, ale pod trikmi mysli na veci, ktoré tvoja firma potrebuje a cení si – ak im v týchto veciach pomôžeš, oni ti pomôžu napredovať. Ako pri hraní hry, akurát, že tu sa vypláca robiť všetko kvalitne a poctivo, kde pri hrách sa niekedy aj špinavý trik vyplatí – pretože sú krátkodobé. Ale kariéra je na dlho. Tam chceš, aby ťa všetci okolo teba vnímali pozitívne. Takže nauč sa ako „hrať“ hru kariéra, ale bez špinavých trikov, podlizovania sa alebo podrážania nôh kolegom. To sa ti dlhodobo nevyplatí, aj keď možno krátkodobo to môže pomôcť postúpiť o pozíciu. To je ale taký slepý úspech – raz ti na to prídu, ukáže sa, že hráš nečestne, a všetko padne.  Ale čestnú, kvalitnú prácu, dobré schopnosti a ochotu ti nikto zazlievať nebude.

Čo presne mám na mysli? Zisti si priority firmy, na čom záleží manažmentu, na čo sa zameriavajú iné tímy, ako personálne (rozvoj zamestnancov) a pokús sa nájsť niečo, kde by si mohol kolegom alebo firme pomôcť.

Čo tak využiť nejakú skúsenosť alebo talent, ktorý máš, na zlepšenie niečoho vo firme, čo nie je v tvojej pracovnej náplni? Alebo čo tak trénovať kolegov v niečom, v čom si expert, ako napríklad práca na PC – MS Excel, prezentovanie a podobne. Dobré vzťahy so šéfom a kolegami tu patria tiež. Alebo zapájanie sa do iných projektov, mimo tvojho tímu, alebo tvojich zodpovedností. Alebo vypracovanie niečoho, čo firme pomôže napredovať, v tvojom vlastnom čase. Možno si povieš, že to je strata času, že to nie je tvoja pracovná náplň. Ale presne taký prístup drží väčšinu ľudí na jednom mieste – robia len svoju pracovnú náplň. Takých je veľa, sú postrádateľní.

„Budem si robiť pekne potichu to, čo mi povedali, a bude dobre.“

Po 15 rokoch robenia toho istého pekne potichu, bez zmeny v kariére, to už tak dobre vidieť nebudeš.

Dnešný svet potrebuje ľudí s iniciatívou. Ľudí, ktorí keď vidia príležitosť, tak sa jej chopia oboma rukami. Ľudí, ktorí sú ochotní zamakať viac na dosiahnutie niečoho, vyhrnúť si rukávy a pracovať navyše.

Tu sa ti určite zíde zaujímavý poznatok (trik..) zo štúdie hodnotenia vojakov (psychológ Edward L. Thorndike). V tejto štúdii sa zistilo, že ak nadradení hodnotili ich podradených veľmi pozitívne čo i len v jednej z kategórií, tak boli oveľa viac naklonení ich hodnotiť pozitívne v ostatných kategóriách a odporučiť ich na povýšenie. Čiže ak mali (v tomto konkrétnom prípade) skvelého pilota, ktorý lietal najlepšie zo všetkých, tak mu automaticky dali viac bodov aj v kategóriách ako schopnosť viesť tím, zvládanie ťažkých situácií atď. V tvojom prípade to môžeš využiť nasledovne – určite máš jednu schopnosť lepšiu, ako všetky ostatné. Tak sa sústreď na ňu (alebo aj niekoľko, ak si trúfaš), staň sa v tíme alebo vo firme expertom pre danú oblasť, nech za tebou chodia všetci poradiť sa. A uisti sa, že o tom vie tvoj šéf. Keď daná štúdia neklame, tak ti to pomôže pri hodnotení všeobecne, nie len v tejto oblasti.

Tieto „triky“ ťa z hľadiska tvojho šéfa a firmy, postavia do oveľa lepšej pozície – pozície aktívneho zamestnanca, ktorý chce túto firmu vylepšiť a spraviť viac, než len splniť to, o čo žiadajú.

Ale bacha na naberanie príliš veľa projektov mimo tvojej pracovnej náplne. Nikdy neber na svoje plecia veci, na úkor tvojej hlavnej práce. Lebo to je to prvoradé, ak nesplníš to čo od teba šéf čaká, ale ukážeš mu, že si spravil plno iných (tiež dobrých, ale menej podstatných) vecí, tak to skôr ukáže, že nevieš priorizovať. Dosiahnutie dobrého balansu je takisto jeden z potrebných „trikov“. O tom si povieme viac v sekcii Organizácia a prioritizácia.

Takže, naučíš sa pravidlá tejto hry, a jej triky. Teraz už len stačí nájsť to správne prostredie, v ktorom, keď tieto veci uplatníš a budeš sa nimi riadiť, sa ti otvoria dvere a príležitosti automaticky. Musíš si ale byť vedomý, že to, že vieš pravidlá a triky neznamená, že to bude ľahká práca. Pretože nič nie je zadarmo, firmy ocenia len ľudí, ktorí fakt makajú. To, že vieš pravidlá a triky znamená, že vieš na čo svoju námahu zamerať a nemakáš zbytočne, nie, že nemusíš makať.

Ako som už povedal predtým, nezáleží to ale len od toho. Je to mix všelijakých ingrediencií a je na tebe rozpoznať, či sa tento recept podarí uvariť v tvojom momentálnom prostredí / firme.

Ale koniec koncov, je to hra - ty spravíš všetko preto, aby ťa povýšili, čo znamená, že robíš pre firmu veľa a ona prosperuje, a oni to na oplátku vedia, tak spravia všetko preto, aby si ťa udržali. Teda do istej miery – všetci sme nahraditeľní, nikto nikdy nebude taký skvelý, že si ho bude chcieť firma udržať za každú cenu. Ale môžeš sa spraviť takým, že za teba a tvoje schopnosti bude firma pripravená zaplatiť viac, ako iným. A takisto z hľadiska firmy, zaúčanie nového pracovníka je väčšinou drahšie, a výsledok nie je istý, ako priplatenie existujúcemu, ktorý je dobrý. Koniec koncov, je to trh s ľudmi – veľa ľudí spraví danú prácu priemerne, za priemernú mzdu. Niekoľko ľudí spraví danú prácu lepšie za lepšiu mzdu. A ešte menej ľudí spraví danú prácu skvele, a ešte k tomu pridajú iné veci a projekty, ktoré firmu posunú dopredu. A práve takíto ľudia majú veľké šance na budovanie si kariéry, pretože majú pre firmu oveľa väčšiu hodnotu.

V neposlednom rade, nikdy nerob veci, ktoré robíš, pre peniaze a kariéru. Protirečí si to trochu, ale vysvetlím. Ak nám niekto ponúkne odmenu (alebo si sme vedomí, že na konci našej snahy je odmena), za niečo, čo radi robíme, neskôr sa naše zmýšľanie zmení a nebudeme tú vec robiť preto, že nás to baví, ale kvôli tej odmene. A veci, ktoré nerobíme preto, že nás to baví, nerobíme až tak dobre / kvalitne / efektívne. A ak sa niekedy odmena nedostaví, tak nás to demotivuje ešte viac.

Toto bolo potvrdené v experimente z roku 1973, kde psychológovia Lepper, Greene a Nisbett rozdelili deti, ktoré mali záľubu v umení (ako kreslenie a modelovanie) do troch skupín. Všetky deti potom dostali voľný priestor na robenie čo chceli (čo bola istá forma umenia, keďže to ich bavilo). Všetky tri skupiny robili to isté, ale rozdiel medzi nimi bol nasledovný:

- Skupine A povedali, že za dobré výsledky dostanú vyznamenanie

- Skupine B nepovedali, že dostanú vyznamenanie, ale na konci to niektorým dali

- Skupine C nič neprisľúbili a takisto na konci nič nedali

O pár týždňov neskôr tento experiment zopakovali, tentokrát ale bez prisľúbenia vyznamenania akejkoľvek skupine. Takže to deti robili len z vlastnej motivácie a preto, že ich to baví. Výsledky boli veľmi zaujímavé. Deti v skupine B a C kreslili a modelovali s takým istým nadšením, ako predtým, žiadna zmena. Ale deti v skupine A strávili oveľa menej času kreslením a modelovaním a poukázali oveľa nižší záujem v celej tejto aktivite.

Prečo je to tak? Pretože sa ich pohľad na danú činnosť (umenie), zmenil. Nerobili to preto, že ich to baví a majú z toho dobrý pocit, ale pozerali sa na to ako na aktivitu, za ktorú predtým dostali odmenu. A teraz im neponúkli žiadnu odmenu, tak prečo sa namáhať, keď za to nič nedostanem?

Takto funguje náš mozog – nevedome sa nechá ovplyvniť a preprogramovať externými faktormi, ako napríklad odmena vo forme bonusu, peňazí alebo vyznamenania. Potom náš entuziazmus klesne a naša túžba po bohatstve stúpne. Takže ak na konci nevidíme jasnú odmenu, tak naša motivácia klesne a nespravíme to až tak dobre. Čo sa stane v prípade kariéry – za denné úlohy a prácu nedostaneme odmenu, odmena je ďaleká a nepríde tak často – občasná pochvala sa môže pritrafiť, ale ak človek robí to, čo sa od neho čaká, tak tých odmien nie je veľa, a povýšenie raz za rok alebo dva roky je viac nehmatateľné.

Takže nepracuj denne preto, že v diaľke vidíš odmenu, ale preto, že ťa napĺňa doručovanie skvelých výsledkov, že ťa teší pomáhanie svojmu tímu a firme, že pocit, z dobre vykonanej práce, je všetko, čo potrebuješ. Odmena na konci príde potom sama, a tvoja motivácia neklesne. Tvojou motiváciou nech je sakra dobrá prácička a výsledky, a nie sakra dobrá výplata. Dôvod, prečo makáš tvrdo nech je aby si bol skvelý, nie aby si dostal zaplatené alebo nestratil prácu. Viac si o tom môžeš prečítať v knihe „You are now less dumb:...“ od David McRaney.

Veľa už bolo povedané a napísané všade na internete o tom, že by si si mal nájsť prácu, ktorá ťa napĺňa. S tým súhlasím, ak to je v tvojich možnostiach, tak samozrejme. Takto vyššie uvedená motivácia bude na tvojej strane a všetko bude ľahšie. Ale čo ak si v situácii, kde potrebuješ našetriť peniaze, aby si sa dostal do práce, ktorá ťa napĺňa? Teda momentálne si ešte v práci, ktorá nie je tá vysnívaná. Možno za ňou musíš vycestovať do sveta, možno potrebuješ zaplatiť za školenia a tréning, možno od toho najprv potrebuješ investovať (v prípade založenia vlastného biznisu). V takomto prípade som zástancom toho, že ak stratíš istý čas robením niečoho, čo ti pomôže tento cieľ dosiahnuť (teda ti napríklad umožní niečo ušetriť), ale nie je to tvojim vysnívaným džobom, tak nevadí. Robíš to preto, aby si v budúcnosti dosiahol svoj cieľ, takže tvoja motivácia je jasná. Je to taká menšia, krátkodobá investícia tvojho času teraz, na žitie tvojho vysnívaného života dlhodobo.  A čo sa týka dennodenných úloh a tvojej motivácie, tak sa stále sústreď na podávanie maximálneho výkonu a skvelých výsledkov. Takto z toho budeš mať pocit zadosťučinenia, aj keď to nie je ešte tvoj vysnívaný džob. Neber túto prácu, ako niečo, čo ti platí za inkaso, je nudné a ubíja ťa, ale ber to ako tvoja možnosť dostať sa k svojmu cieľu skôr. Čím lepší budeš v tejto práci, tým skôr sa dostaneš k svojmu cieľu.

Takže, kariéra je plne v tvojich rukách, ty ju potlačíš tým smerom, akým chceš. Je to takisto tvoja zodpovednosť, ak sa o ňu nezačneš zaujímať ty, tak to nespraví nikto. Nájdi si to správne prostredie – zamestnávateľa / tím, nauč sa jej triky a pravidlá a sprav všetko pre to, aby si dosiahol to, čo si zaumieniš – tvoj jasný cieľ, kam sa chceš dostať.

V nasledujúcej kapitole si povieme ako si nájsť tú správnu firmu, aby tvoja námaha nebola nazmar.

Koniec ukážky

ISBN 978-80-971604-9-4

Vytvorenie elektronickej verzie Dibuk, s. r. o., 2014

Vytvorené prostredníctvom Publico.sk

Table of Contents

Titulná strana

O mne

Kariéra v Amazon.co.uk

Prišiel ale čas na zmenu...

Ako si vybudovať skvelú kariéru:

Staň sa nepostrádateľným

Kariéra – ako sa na ňu pozerať

Ako sa pripraviť na pohovor

Charakterové črty / vlastnosti, ktoré ti pomôžu k úspechu

Top 3 tipy na úspech od úspešných Slovákov